ভারতের মাটিতে ভারতীয় দলকে স্লেজিং করে ম্যাচ জয়ের স্বপ্ন! অস্ট্রেলীয় অধিনায়ক স্টিভ স্মিথের মন্তব্য শুনে বেশ চমকেই উঠলাম। সিরিজ শুরুর আগে এভাবে মনস্তত্ত্বের খেলা খেলতে গিয়ে নিজেদের বিপদই ডেকে আনল না তো অস্ট্রেলিয়া?
ন’বছর আগে সিডনিতে হরভজন সিংহ বনাম অ্যান্ড্রু সাইমন্ডসের সেই ‘মাঙ্কিগেট’ বিতর্ক। অথবা দু’বছর আগে অ্যাডিলেডে বিরাট কোহলি বনাম মিচেল জনসনের উত্তপ্ত বাগ্‌যুদ্ধ। সাম্প্রতিক সময়ে ভারত বনাম অস্ট্রেলিয়া সিরিজে দুই শিবিরের ক্রিকেটারদের রণংদেহি মেজাজে একে অপরের দিকে ধেয়ে যাওয়া নতুন নয়। কিন্তু আমার মনে হচ্ছে, টানা ছ’টি টেস্ট সিরিজে অপ্রতিরোধ্য গতিতে ছুটতে থাকা ভারতীয় দলকে স্লেজিং-অস্ত্রে বধ করার ইঙ্গিত দিয়ে স্মিথ সম্ভবত আরও তাতিয়েই দিল বিরাটদের।
এই মুহূর্তে বিশ্বক্রিকেটে মাঠে বিরাট কোহলির মতো আবেগ এবং আক্রমণাত্মক মানসিকতা অন্য কোনও দলের অধিনায়কের মধ্যে নেই। সাফল্য ছিনিয়ে নিতে নিজের সর্বস্ব উজাড় করার সঙ্গে দলকেও উদ্দীপ্ত রাখার যে মন্ত্র দিয়েছে কোহলি, তা আরও তীব্র হয়ে উঠল স্মিথের এই মন্তব্যে। 
সত্যি বলতে, স্মিথ অধিনায়ক হিসাবে ভাল হলেও ওর মধ্যে বিরাটের আগ্রাসী মেজাজ নেই। ও কিন্তু একটু নরম স্ববাবেরই ছেলে। কোহলির মতো চোখে চোখ রেখে পাল্টা হুমকি দেওয়ার ক্ষমতা স্মিথের খুব একটা নেই। গ্যালারিতে সমর্থকদের প্রবল গর্জনের পাশাপাশি বাইশ গজে বিরাটদের মেজাজী শাসন অস্বস্তি আরও বাড়াবে অস্ট্রেলিয়ার। আর কে না জানেন, শেষ অস্ট্রেলিয়া সফরের হার কতটা মরিয়া করে রেখেছে কোহলিকে। আমার ধারণা, এসব বলে স্মিথ পরোক্ষে আরও বেশি তাতিয়ে দিল বিরাট’কে।
এবার আসি ভারতীয় দল নিয়ে। প্রথম দু’টি টেস্টের জন্য একই টিম ধরে রেখে নির্বাচকরা সঠিক সিদ্ধান্ত নিয়েছেন। মহম্মদ শামি ফিট হয়ে গেলে অবশ্যই ভাল হতো কোহলিদের জন্য। তবে ও না থাকায় খুব একটা সমস্যাও হবে না। ইশান্ত শর্মা, উমেশ যাদব এবং ভুবনেশ্বর কুমার, ভারতের তিন পেসারই ভাল ফর্মে রয়েছে। তবে ভারতীয় উইকেটে টেস্টে ফারাক তো তৈরি করবে স্পিনাররাই। আর. অশ্বিন, রবীন্দ্র জাডেজা, জয়ন্ত যাদবরাই বেশি বল করবে। অস্ট্রেলিয়াকে লড়তে হবে ভারতীয় স্পিনারদের বিরুদ্ধে। সেখানে ইশান্তদের বেশি বল করার সুযোগও থাকবে না।
আরও একটা ব্যাপার জানিয়ে রাখিয়ে রাখা ভাল। অস্ট্রেলিয়া দল স্পিন পরামর্শদাতা হিসাবে যুক্ত করেছে মন্টি পানেসর এবং শ্রীধরন শ্রীধর’কে। আমি বলব, ওতে অস্ট্রেলিয়ার কোনও উপকার হবে না। ইংল্যান্ডও তো স্পিন পরামর্শদাতা হিসাবে নিয়ে এসেছিল শাকলিন মুস্তাক’কে। কী উপকার হয়েছিল কুকদের! মিলিয়ে নেবেন, অশ্বিন-ঘূর্ণিতে ইংল্যান্ডের মতো একই পরিণতি হতে চলেছে স্মিথদেরও!